section_heading: Životopis
paragraph_text: Za svećenika Mostarsko-Duvanjske biskupije zaredio ga je mostarski biskup Petar Čule u Studencima, 29. lipnja 1980. Imenovan je za župnog vikara u katedralnoj župi u Mostaru (1980. – 1982.), a istodobno započinje suradnju s novopokrenutim biskupijskim mjesečnikom Crkva na kamenu. Biskup Pavao Žanić poslao ga je na poslijediplomski studij u Rim, gdje kao stipendist Kongregacije za širenje vjere stanuje u Misijskom zavodu svetog Pavla. Postigao je magisterij na Papinskom orijentalnom institutu (1982. – 1984.) obradivši temu Razlike između pravoslavnoga Istoka i katoličkoga Zapada s motrišta časopisa 'Balkan' (1896. – 1902.), a potom je dekretiran za dvogodišnji studij crkvenoga prava na Papinskom sveučilištu Urbaniana (1984. – 1986.), gdje je magistrirao s pravno-ekumenskom tematikom: <nowiki/>'Communicatio in sacris' (zajedničenje u molitvama i sakramentima) u novom kanonskom zakonodavstvu. Potom se na poziv biskupa vraća u Mostar, gdje je dvije godine obavljao službu tajnika biskupije (1986. – 1988.) da bi se ponovno vratio u Rim, ovoga puta boraveći u Papinskom hrvatskom zavodu svetog Jeronima. Doktorirao je 1991. godine na Papinskom orijentalnom institutu s tezom ''Odnosi između pravoslavnih i katolika u Bosni i Hercegovini od 1878. do 1903. Povijesno teološki studij.''